Dan il-filmat jinkludi ġlied u kliem mhux xieraq. Filmat li rċieva Newsbook.com.mt juri tifla tiġi aggredita minn tfal oħra barra minn skola. Dawn it-tfal kellhom bejn 11 u 12-il sena. Kien is-sit Lovin Malta l-ewwel li tella' l-filmat. Il-Pulizija bdiet tinvestiga u se tkun qed tressaq xi nies il-Qorti. Missier it-tifla li ġiet aggredita tkellem ma' Newsbook.com.mt u qal li kien hemm argument verbali bejn bintu u tifla oħra xi ħin qabel. Huwa qal li t-tifla l-oħra ftehmet ma' tfal oħra biex jiġġieldu mat-tifla tiegħu. Il-filmat juri numru ta' tfal jattakkaw lit-tifla b'daqqiet ta' ponn u bis-sieq u anke jiġbdulha xagħarha. Jinstema' xi ħadd jgħid 'fight, fight, fight'. Dan il-każ ġara fis-17 ta' Jannar u l-ġenitur qal li hu mar jitkellem mal-Pulizija dwar dan il-każ tat-tifla. "Il-Pulizija qaluli li ma setgħu jagħmlu xejn għax it-tfal kellhom 11 u 12-il sena u għadhom taħt l-eta" kompla jgħid il-ġenitur. Il-Pulizija qalulu li kull ma' setgħu jagħmlu kien li jkellmu lill-ġenituri tat-tfal. Il-ġenitur kompla jgħid li l-Pulizija għenu fejn setgħu. Il-ġenitur qal li jixtieq li jkun hawn aktar kuxjenza dwar is-suġġett tal-bullying f'pajjiżna. "Bdew l-investigazzjonijiet, se noħorġu l-akkużi" – ll-Pulizija Sorsi qrib il-Korp tal-Pulizija qalu lil Newsbook.com.mt li skont il-liġi, il-Pulizija ma tistax tieħu passi kontra minuri li għandhom inqas minn 14-il sena. Madanakollu, għall-mistoqsijiet ta' Newsbook.com.mt, kelliem għall-Korp tal-Pulizija qal li l-Pulizija rċeviet rapport dwar dan il-każ u li bdew l-investigazzjonijiet. Qal ukoll li mistennija jinħarġu akkużi skont il-liġi u li l-Pulizija qiegħda taħdem mal-iskola sabiex tiġi indirizzata din is-sitwazzjoni. Intant numru ta' persuni qegħdin jikkummentaw fuq il-midja soċjali dwar dan il-każ. Il-kelliem tal-Partit Nazzjonalista Peter Agius qal li ma nistgħux nissottovalutaw vjolenza ta' dan it-tip. L-iskola ħadet azzjoni immedjata – MUT B'reazzjoni għal dan il-filmat, l-Unjin tal-Għalliema Maltin (MUT) qalet li l-inċident seħħ ġimagħtejn ilu, wara li l-istudenti spiċċaw mill-iskola. Fi stqarrija, l-unjin qalet ukoll li l-iskola ġiet infurmata dwar dan l-inċident dakinhar li seħħ, u li ħadet azzjoni immedjata. L-MUT żiedet tgħid li tikkundanna kull tip ta' ibbuljar, u li tagħti l-appoġġ tagħha biex l-edukaturi jiġġieldu l-ibbuljar. Fl-istqarrija tagħha, l-MUT appellat ukoll biex il-Ministeru tal-Edukazzjoni u l-ġenituri jgħinu lill-edukaturi jżommu l-ordni u biex jinkoraġġixxu aktar imġiba pożittiva, filwaqt li jittieħdu passi dixxiplinarji f'kull każ ta' ibbuljar. Rappurtaġġ Addizzjonali: Mark Camenzuli .td_uid_3_61f4d9287873e_rand.td-a-rec-img{text-align:left}.td_uid_3_61f4d9287873e_rand.td-a-rec-img img{margin:0 auto 0 0}